OBH 3612/2003
Az állampolgári jogok országgyűlési biztosa általános helyettesének jelentése
Előadó: Dr. Fogarassy Edit

Az eljárás megindulása:
	A panaszos beadványában sérelmezte, hogy 2001 februárjában, a Monori Rendőrkapitányságon tett feljelentése alapján nem történt érdemi intézkedés, a büntetőeljárást nem indították meg.
Az ügyben alkotmányos jogot érintő visszásság gyanújára tekintettel vizsgálatot rendeltem el, melynek keretében a Monori Rendőrkapitányság vezetőjétől az ügy kivizsgálását kértem.
Érintett alkotmányos jog:
Jogállamiság, jogbiztonság elve, tisztességes eljáráshoz való jog (Alkotmány 2. § /1/ bek.)
Alkalmazott jogszabályok:
•	1973. évi I. törvény a büntetőeljárásról (Be.): 
121. § (1) A büntetőeljárás feljelentés, bejelentés vagy a nyomozó hatóság észlelése alapján indulhat meg.
(2) A büntetőeljárás megindulásával egyidejűleg intézkedni kell a bűncselekmény elkövetésének vagy folytatásának megakadályozásáról.
122. § (1) Bűncselekmény miatt bárki tehet feljelentést; a feljelentés kötelező azokban az esetekben, amelyekben a feljelentés elmulasztása bűncselekmény.
(2) Minden hatóság és hivatalos személy köteles a hivatali hatáskörében tudomására jutott bűncselekményt - ha az elkövető ismert, annak megjelölésével - feljelenteni. A feljelentéshez csatolni kell a bizonyítási eszközöket, vagy ha ez nem lehetséges, a megőrzésükről kell gondoskodni.
125. § (1) A feljelentést a nyomozó hatóságnál kell írásban vagy szóban megtenni. A feljelentést más hatóság is elfogadhatja, de köteles azt a büntető ügyekben eljáró hatóságnak megküldeni. A szóban tett feljelentést jegyzőkönyvbe kell foglalni.
(2) Ha a feljelentést nem a hatáskörrel és illetékességgel rendelkező nyomozó hatóságnál tették, a feljelentést az eljárásra jogosult hatósághoz kell áttenni. A halaszthatatlan nyomozási cselekményeket azonban a nyomozó hatóság hatáskör és illetékesség hiányában is köteles elvégezni.
A vizsgálat megállapításai:
	A Monori Rendőrkapitányság vezetőjétől kapott tájékoztatás alapján az alábbiakat állapítottam meg. 
A panaszos feljelentése - mely szerint Pándon levő házába több alaklommal betörtek - 2001. május 24-én érkezett meg a Monori Rendőrkapitányságra, azonban további intézkedésre nem került sor. A monori rendőrkapitány – a megkeresésem nyomán lefolytatott vizsgálatot követően – utasította a bűnügyi osztályvezetőt, hogy pótolja a feljelentés felvételét, és tegye meg a szükséges intézkedéseket. Miután az ügyben a Monori Rendőrkapitányság nem volt illetékes az eljárás lefolytatására, a bűnügyi osztályvezető a feljelentést áttette a Nagykátai Rendőrkapitányságra, és erről a panaszost tájékoztatta.
	Vizsgálatom során megállapítottam, hogy a Monori Rendőrkapitányság eljárása visszásságot okozott a jogállamiságból eredő jogbiztonság elvével, valamint a tisztességes eljáráshoz való joggal összefüggésben. A panaszos által tett feljelentés idején hatályos Be. 125. § (2) szerint a feljelentést át kellett volna tenni az eljárásra jogosult hatósághoz. A rendőrség súlyos mulasztást követett el azzal, hogy ezt elmulasztotta, ill. a panaszos feljelentése nyomán egyáltalán nem intézkedett az ügyben. 
	A rendőrkapitány tájékoztatása szerint a nagy ügyforgalomra tekintettel fordulhatott elő, hogy adminisztrációs hiba miatt a beérkezett dokumentum elkeveredett. A rendőrkapitány vezetői értekezlet keretében azonban eligazítást tartott a szakszerűbb dokumentációs tevékenység követelményeinek betartásáról. Ugyanakkor meg kell jegyeznem, hogy a 2003. június 30-i megkeresésemre írt választ - szintén adminisztrációs hiba miatt - csak sürgetést követően, 2003. szeptember 26-án továbbították részemre. A konkrét ügyben így sérelmet szenvedett az állampolgári jogok országgyűlési biztosáról szóló 1993. évi LIX. törvény (Obtv.) 18. §-ának valamennyi olyan rendelkezése, mely az országgyűlési biztos bármely hatóságra kiterjedő ellenőrzési, felvilágosítást, magyarázatot, vizsgálat tartását kérő, valamint irat-betekintési és bekérési jogosultságát biztosítja.  
	Az ügyben elévülésre tekintettel fegyelmi eljárás nem volt kezdeményezhető, de az Obtv. 20. § (1) bekezdésében foglalt jogommal élve ajánlást teszek a megyei rendőrfőkapitánynak, hogy - a hasonló jogsértések megelőzése végett - gondoskodjon róla, hogy az irányítása alá tartozó rendőri szervek a feljelentett bűncselekmények esetén maradéktalanul tartsák be a büntetőeljárás szabályait.
	Ajánlom továbbá, hogy vizsgálja felül az alárendelt kapitányságokon az Obtv. 18. §-ában foglaltak érvényesülését, ami természetesen nem jelenti a rendőrség belső információáramlásának és a szolgálat viszonyainak a befolyásolását.
Budapest, 2003. február 6.
Takács Albert